b"\n_START_ARTICLE_\nErteb\xc3\xb8lle\n_START_PARAGRAPH_\nErteb\xc3\xb8lle er en lille landsby i Himmerland. Landsbyen ligger i et naturomr\xc3\xa5de p\xc3\xa5 en pynt, som str\xc3\xa6kker sig ud i Limfjorden lidt syd for landsbyen Trend. Erteb\xc3\xb8lle ligger i Vesthimmerlands Kommune og tilh\xc3\xb8rer Region Nordjylland._NEWLINE_Omr\xc3\xa5det er f\xc3\xb8rst og fremmest kendt som f\xc3\xb8lge af udgravninger, som Nationalmuseet foretog i 1890'erne. Her afd\xc3\xa6kkede man, at en stor bunke af muslinge- og \xc3\xb8stersskaller ikke var havnet her helt tilf\xc3\xa6ldigt, men at bunken var menneskeskabt. Derudover afsl\xc3\xb8rede udgravningerne, at datidens mennesker havde boet stort set lige oven p\xc3\xa5 bunken af skaller. Dette resulterede i det nye begreb k\xc3\xb8kkenm\xc3\xb8dding, som herefter vandt indpas inden for den europ\xc3\xa6iske ark\xc3\xa6ologi. Samtidig blev den kultur, som bopladsen hidr\xc3\xb8rte fra, opkaldt efter Erteb\xc3\xb8lle og ben\xc3\xa6vnt Erteb\xc3\xb8llekulturen. Bos\xc3\xa6ttelsen og udgravningerne stammer fra den sidste del af J\xc3\xa6gerstenalderen, hvor omr\xc3\xa5det var beboet fra 5200-4200 f.Kr.._NEWLINE_Stenalderbopladsen ligger syd for Erteb\xc3\xb8lle og lige nord for den h\xc3\xb8je mol\xc3\xa9rklint, Erteb\xc3\xb8lle Hoved. Her er siden opf\xc3\xb8rt det eksperimenterende museum Stenaldercenter Erteb\xc3\xb8lle, som arbejder med en lang r\xc3\xa6kke aspekter inden for eksperimental ark\xc3\xa6ologi, der relaterer sig til den p\xc3\xa5g\xc3\xa6ldende periode."